Magyar Meteorológiai Társaság

**JEGYZŐKÖNYV**

Választmányi ülés, 2015. április 21. 13:00

1024 Budapest, Kitaibel Pál u. 1. (Országos Meteorológiai Szolgálat, I. emeleti Tanácsterem)

A 13:00 órától kezdődő választmányi ülésen megjelent tagok száma elérte a választmányi tagok 50%+1 főnek megfelelő arányát, így a választmány ülése határozatképesnek minősült.

A választmány tagjai egyhangúan elfogadták jegyzőkönyvvezetőnek Vincze Enikőt, jegyzőkönyv-hitelesítő személyeknek pedig Tölgyesiné Puskás Mártát és Wantuchné dr. Dobi Ildikót.

**Napirendi pontok**

1. Megnyitó, résztvevők köszöntése, napirend elfogadása
2. Az MMT szakmai díjainak odaítélése a bizottságok javaslata alapján *(Steiner Lajos Emlékérem, Hegyfoky Kabos Emlékérem, Berényi Dénes Emlékdíj, Szakirodalmi Nívódíj, Róna Alapítvány kamatai)*
3. Beszámoló az MMT pénzügyi helyzetéről és szakmai munkájáról
4. A tagdíj változtatására vonatkozó javaslat megvitatása
5. A XXXVI. Vándorgyűlés szervezése, előkészületei
6. Az Erdő és Klíma Konferencia jövője
7. A májusi Közgyűlés előkészítése (időpont, napirend megvitatása)
8. Tagfelvétel
9. Egyebek
10. Zárszó

1. Az ülés megnyitása és a napirend elfogadása

Dunkel Zoltán megnyitóbeszédében köszöntötte az ülésen résztvevő tagokat, melyet követően a választmány ülése egyhangúan elfogadta az előzetesen meghirdetett napirendi pontokat.

2. Az MMT szakmai díjainak elbírálása

**Steiner Lajos Emlékérem**

Bizottság Elnöke: Ihász István dr.

A bizottság Szépszó Gabriellát javasolja, Ihász István felolvasta a jelölést. A Választmány egyhangúan elfogadta a bizottság javaslatát, a díjat 2015-ben Szépszó Gabriella kapja.

**Hegyfoky Kabos Emlékérem**

Bizottság elnöke: Puskás János; képviselő a jelen választmányi ülésen: Weidinger Tamás dr.

Öt jelölt közül a bizottság javaslata Szentimrey Tamás, Weidinger Tamás felolvasta az előterjesztést. A Választmány szavazás útján egyhangúan elfogadta a jelöltet, a Hegyfoky Kabos Emlékérmet 2015-ben Szentimrey Tamásnak adjuk át.

**Berényi Dénes Emlékdíj**

Bizottság elnöke: Anda Angéla dr; képviselő a jelen választmányi ülésen: Weidinger Tamás dr. A bizottság javaslata Nagy Zoltán, Weidinger Tamás felolvasta az előterjesztést. A Választmány szavazás útján egyhangúan elfogadta a jelöltet, a Berényi Dénes Emlékdíj tulajdonosa 2015-ben Nagy Zoltán.

**Szakirodalmi Nívódíj**

Bizottság elnöke: Tölgyesiné Puskás Márta.

Puskás Márta felolvasta az előterjesztést, melynek értelmében a Bizottság jelöltje Jánosi Imre dr. és Tél Tamás dr. közös elektronikus publikációja. A Választmány szavazás útján egyhangúan elfogadta a Bizottság javaslatát.

**Róna Zsigmond Alapítvány**

Az előterjesztést Weidinger Tamás dr. olvasta fel. A Bizottság jelöltje Csirmaz Kálmán. A Választmány 1 fő tartózkodása mellett megszavazta Csirmaz Kálmánnak a díjat.

Darányi Mariann jelezte a Választmány felé, hogy a két évvel ezelőtti díjazott, Csonka Tamás nem kapta meg a díjjal járó pénzjutalmat. A Választmány szavazással egyhangúan elfogadta, hogy Csonka Tamás visszamenőleges hatállyal, de a jelenleg érvényes szabályok szerint megkapja a juttatást.

3. Beszámoló az MMT pénzügyi helyzetéről és szakmai munkájáról

Németh Ákos megtartotta beszámolóját.

* Megalakult az Eger-bükkvidéki Területi Csoport;
* ismertette a szakosztályok évértékelő gyűlésein elhangzott előadások számát, témaköreit;
* január 26-án ünnepelte az MMT megalapításának 90 éves évfordulóját;
* rajzpályázatot hirdettünk óvodás korú gyermekek részére;
* új külföldi tiszteleti tagunk: Thomas Foken.

A pénzügyi helyzet ismertetésével Németh Ákos javaslatot tett a Választmány felé, hogy az MMT értékpapírszámláján lévő, hozzávetőleg 3,5 millió Ft-ot kincstárjegybe fektessük.

* Kovács László véleménye szerint csak akkor érdemes ezt megtenni, ha van valamilyen hosszú távú terv, cél, melyre a Társaság még több pénzt szeretne gyűjteni, vagy tartalékolni. A pénznek csak egy részét kötné le hosszabb távra.
* Dunkel Zoltán dr. szerint a bevételek és a kiadások józan mérlegelésével a tudomány népszerűsítését kellene a Társaságnak felvállalnia. Támogathatnánk fiatal kutatók részvételét nemzetközi konferenciákon, hozzávetőleg 300.000 Ft / fő keretösszegig. A fiatal kutatók pályázat útján nyerhetnék el a támogatást. Az MMT számláján jelenleg rendelkezésre álló pénz a következő három évre biztosítaná ezt a lehetőséget.
* Weidinger Tamás dr. javasolja, hogy ne csak a külföldön megrendezett konferenciákra legyen érvényes a támogatás. Amennyiben nemzetközi konferenciát szerveznek hazánkban, fiatal kutatók számára a regisztrációs díjban nyújthatnánk támogatást.
* Németh Ákos javasolja, hogy a pályázatok kiírását idén már ne kezdjük el, mivel elegendő időt kell hagyni a jelölteknek. A jövő évtől indulhat a jelentkezési folyamat. Továbbá definiálni kell a fiatal kutató fogalmát.

Felvetette, hogy ha nem a kiutazásokat támogatnánk, hanem a szakma nevesebb kutatóinak Magyarországra látogatását, abból több érdeklődő profitálhatna; a rendelkezésre álló keretből több kutató fejlődését is elősegíthetnénk ezzel. Javaslata, hogy szervezzünk konferenciákat.

* Barcza Zoltán dr. a publikációs támogatás ötletét vetette fel, mellyel többen egyetértettek a Választmány tagjai közül.
* Weidinger Tamás dr. szerint kiírhatnánk egy megkötések (témakör stb.) nélküli pályázatot, a keretösszeg megadásával.
* Dunkel Zoltán dr. szerint a Társaság hivatalos szponzor is lehetne, hozzávetőleg 100-150.000 Ft értékig (pl.: Viharvadászok, Szőlő és Klíma Konferencia stb.). Háromfős bizottságot kellene kijelölni a lehetőségek felmérésére.

Kiemelte, hogy a hosszú távú pénzmozgásokat is figyelembe kell venni a támogatások, pályázatok tervezésekor, mivel voltak időszakok, amikor a Társaság léte is veszélyben volt az anyagi korlátok miatt.

* Antal Emánuel dr. javasolja, hogy egy bizottság dolgozzon ki szabályzatot az összegek felhasználását illetően, a viták elkerülése végett.
* Dobi Ildikó véleménye szerint az MMT rendezvények előadóinak útiköltségeit is finanszírozhatná a Társaság. Ezek az összegek az MMT által szervezett rendezvények regisztrációs díjával vissza is tudnának folyni az MMT kasszájába.
* Dunkel Zoltán dr.: propagálni kell a Vándorgyűlésen való részvételt, továbbá, hogy ne minden Budapesten összpontosuljon, támogatni lehetne az utazási költségeket a vidéki helyszíneken.
* Ferenczy Zita dr. javaslata szerint a támogatásokat korlátozzuk Európán belüli úti célokra, hogy több pályázónak tudjunk lehetőséget biztosítani.
* Geresdi István dr.: támogatja, hogy minél több jelölt férjen bele a keretbe, akár úgy is, hogy nem a költségek 100%-át álljuk.
* Wantuch Ferenc dr.: PR-értékű rendezvényeket kellene szervezni. Emellett %-os arányok szerint adhatnánk a támogatásokat. Így, ha később kevesebb lenne az MMT tőkéje, szintén a %-ok szerint mehetne a támogatás, nem egy fix összeghez kellene mindenáron alkalmazkodnunk.

Egyes területek támogatásával pedig azoknak a kedvében járhatunk, akik a meteorológiát protezsálják (pl. repmet).

* Dunkel Zoltán dr.: Küldjünk ki egy bizottságot, mely felméri az igényeket. Őszre legyenek eredmények, szeptemberre legyen stratégiánk.
  + A Választmány szavazás útján egyhangúan elfogadta a háromfős bizottság összehívását.

A bizottság tagjai, önkéntes jelentkezés alapján: Barcza Zoltán dr., Pappné dr. Ferenczy Zita és Németh Ákos.

* + A Választmány szavazás útján, két tartózkodás mellett elfogadta a bizottság tagjait.

3,5 millió Ft-ot most kincstárjegybe teszünk, az MMT számláján lévő egyéb összegből gazdálkodunk addig is.

* + A Választmány szavazás útján egyhangúan elfogadta a javaslatot.

4. A tagdíj változtatására vonatkozó javaslat

A Választmány megvitatta a tagdíjak kérdését is. A rendes tagok éves tagsági díja 3000 Ft, a diákok és nyugdíjasok pedig 1500 Ft-ot fizetnek egy évre. Dunkel Zoltán dr. szerint a többi szervezettel összemérve a mi tagdíjainkat, azok rendkívül alacsonyak, emelnünk kellene az összegeken.

* Kovács László: az emelést meg kell tudni indokolni.
* Ferenczy Zita, Puskás Márta: az indok, hogy tudjunk támogatásokat adni.
* Több Választmányi tag jelezte, hogy furcsa üzenete lenne éppen most egy tagdíjemelésnek, amikor a Társaság kifejezetten jó anyagi helyzetben van.
* Németh Ákos: egy esetleges tagdíjváltoztatás leghamarabb január 1.-től léphet érvénybe.
* Wantuch Ferenc dr.: az egyetemisták számának csökkenésével járhat a tagdíj emelkedése.
* Dunkel Zoltán dr.: később vitatjuk meg a tagdíjemelés kérdéseit, a támogatási lehetőségekkel együtt.

További, tagsággal kapcsolatos megbeszélés:

* Nagy József szerint az alvó tagokat töröljük a tagjaink közül.
  + Németh Ákos: kétévnyi nem-fizetés esetén zárjuk ki a tagokat.
* Haszpra László dr.: csak azoknak nyújtsunk támogatást pályázat útján, akik rendesen fizetnek MMT-tagdíjat.
* Weidinger Tamás dr. javaslata, hogy vezessük be az örökös tagság fogalmát. 15-20 évnyi tagdíj befizetése után lehetne megkapni ezt a címet, így nem kéne az adott tagtársnak fejben tartani, hogy az aktuális évben fizetett-e már tagdíjat, vagy nem.
  + Sok tartózkodással a javaslatot a Választmány elfogadta, azaz a Társaság praktikusan egyetért, ugyanakkor hivatalos lépéseket nem teszünk, mivel ez alapszabály-módosítással járna.
* Ferenczy Zita dr.: a tagdíjak befizetésének megkönnyítésére a Légkörben szerepelhetne egy impresszum az MMT bankszámlaszámával.

5. A XXXVI. Vándorgyűlés előkészületei

A rendezvény 2016. augusztus végén lesz. Mika János javaslatai a témákra:

* Fenntartható fejlődés és meteorológia
* Természettudományok és a meteorológia kölcsönhatásai

Helyszínjavaslatok:

* Szombathely
* Gödöllő
* Gyöngyös
* Sárospatak

Más témajavaslat nem érkezett a Választmány tagjaitól sem. A Választmány szavazás útján egyhangúan elfogadta a „Fenntartható fejlődés és meteorológia” címet a XXXVI. Vándorgyűlésre.

A Választmány egyhangúan megszavazta Sárospatakot a XXXVI. Vándorgyűlés helyszínéül.

Németh Ákos javaslata alapján önkéntes alapon főszervezőt jelölünk ki a Vándorgyűlés megszervezésére. A Közgyűlésen eldöntjük személyét.

6. Az Erdős és Klíma Konferencia jövője

Dunkel Zoltán dr. véleménye szerint hasznos lenne, hogy az Erdő és Klíma Konferencia ismét megrendezésre kerüljön, akár a Vándorgyűléssel párhuzamosan.

* Németh Ákos ismertetett két, e-mailben érkező véleményt.
* Mika János dr. szerint az Erdő és Klíma Konferencia mellőzhető.
* Szalai Sándor dr. véleménye szerint a konferencia fontos és hasznos, azonban ritkábban kellene megtartani ahhoz, hogy megfelelő tartalommal meg is tudjuk tölteni.
* Dunkel Zoltán dr. felvetette, hogy írjunk levelet az Országos Erdészeti Egyesületnek. Ha nyitottak, összefoghatunk. Ha nem, akkor nem.
  + A Választmány a javaslattal egyetért.

7. A májusi Közgyűlés

A kijelölt időpont május 19. kedd, 13:00, OMSZ.

Szakmai előadásra a Társaság a Hegyfoky Kabos Emlékérem új tulajdonosát, Szentimrey Tamást kéri fel.

A Választmány új tiszteleti taggal kapcsolatos javaslatot nem tett.

8. tagfelvétel

Vincze Enikő ismertette az új tagjelölteket. A jelölteket a választmány elfogadta, egyhangúan taggá nyilvánította.

9. egyebek

Puskás Márta javaslata, hogy minél több felületen hirdessük a szerzők felé, hogy írjanak publikációkat a Légkörbe, illetve kapjon nagyobb hangsúlyt a Légkör elektronikus terjesztése a nyomtatott forma helyett.

Dunkel Zoltán dr. szerint ki kellene jelölnünk egy tagtársat a Légkör terjesztésére, mert ez a feladatkör jelenleg tisztázatlan.

Dunkel Zoltán dr. beszámolt a közeljövőben várható eseményekről.

* Május 11-én lesz a Horvát Meteorológiai Társaság születésnapja, melyre az MMT meghívást kapott. Dunkel Zoltán dr. saját költségén részt vesz az eseményen.
* A Horvát Met. Társaság konferenciát szervez, melyen legalább 1-2 magyar delegáltnak részt kellene vennie.
* Május 28-29. között kerül megrendezésre a III. Orvosmeteorológiai Konferencia.

Kovács László: idén 90 éves a Hille Alfréd által megindított magaslégköri megfigyelések. Megemlékezés, szakmai előadások lesznek. Az MMT számára hasznos lenne, ha figyelemmel kísérné a fejleményeket.

Dunkel Zoltán dr.: Jogi tagokat emlékeztetni kellene, eddig kevesen fizették be a 2015-ös támogatást.

Budapest, 2015. május 4.

|  |  |  |
| --- | --- | --- |
|  |  |  |
| Dunkel Zoltán dr.  elnök |  | Vincze Enikő  jegyzőkönyvvezető |
|  |  |  |
| Tölgyesiné Puskás Márta  jegyzőkönyv-hitelesítő |  | Wantuchné dr. Dobi Ildikó  jegyzőkönyv-hitelesítő |

Melléklet: jelenlévők névsora